**ГОДИШЕН ОТЧЕТ ЗА ПОСТЪПИЛИТЕ В НАП ПРЕЗ 2015 Г. ЗАЯВЛЕНИЯ ЗА ДОСТЪП ДО ОБЩЕСТВЕНА ИНФОРМАЦИЯ И ИЗДАДЕНИТЕ РЕШЕНИЯ ИЛИ ДРУГИ АКТОВЕ ПО ТЯХ**

В структурните звена на Националната агенция за приходите (НАП) се получават множество устни запитвания от страна на граждани, юридически лица, журналисти и други, относно дейността и функциите на Агенцията. В тези случаи отговори на поставените въпроси се дават основно от дирекция „Комуникации и протокол” и „Информационен център” при Централно управление (ЦУ) на НАП, респективно лицата, отговарящи за връзките с обществеността в останалите структури на НАП.

Целта на настоящия отчет е, съгласно изискването на закона – чл. 15, ал. 2 от Закона за достъп до обществена информация (ЗДОИ), да представи резултатите от образуваните в Агенцията през 2015 г. формални производства във връзка с подадени писмени заявления за достъп до обществена информация/искания за повторно използване на информация от обществения сектор. В НАП е осигурена възможност за подаване на заявления/искания по няколко начина: лично от заявителя в работно време на деловодствата на структурите на НАП, по пощата на адресите на структурните звена на НАП, които са достъпни от интернет страницата на НАП, както и по електронен път.

**1. Постъпили заявления за достъп до обществена информация/искания за повторно използване на информация от обществения сектор**

През 2015 г. в НАП са постъпили общо 81 бр. заявления за достъп до обществена информация/искания за повторно използване на информация от обществения сектор. От тях 54 бр. са подадени от граждани, 13 бр. от фирми, 12 бр. от неправителствени организации и 2 бр. от журналисти.

От постъпилите заявления/искания 79 бр. са на хартиен носител и 2 бр. са подадени по електронен път, подписани с квалифициран електронен подпис.

Според вида на исканата обществена информация, постъпилите в НАП заявления/искания се разпределят, както следва: с 5 бр. от заявленията е поискан достъп до официална обществена информация, а с останалите 76 бр. - до служебна обществена информация.

През 2015 г. се наблюдава повишаване броя на постъпилите заявления/искания по ЗДОИ в сравнение с предходната 2014 г., когато общият брой на образуваните формални производства в Агенцията е бил 65. Според тези показатели в процентно съотношение увеличението на броя на образуваните формални производства по ЗДОИ в НАП е с 20% спрямо 2014 г.

**2. Образувани производства по постъпили заявления за достъп до обществена информация/искания за повторно използване на информация от обществения сектор**

По всички постъпили в звената на НАП заявления за достъп до обществена информация/искания за повторно използване на информация от обществения сектор, са образувани формални производства, съгл. изискванията на ЗДОИ. В резултат на това компетентните органи са се произнесли с надлежни актове, както следва:

|  |  |  |  |
| --- | --- | --- | --- |
| Звено на НАП | Производства  (брой) | Отговори  (брой) | Решения  (брой) |
| ЦУ на НАП | 39 | 19 | 20 |
| ТД на НАП София | 1 | - | 1 |
| ТД на НАП Пловдив | 4 | 4 | - |
| ТД на НАП В. Търново | 27 | 25 | 2 |
| ТД на НАП Варна | 9 | 8 | 1 |
| ТД на НАП Бургас | 1 | 1 | - |
| (Общо) | 81 | 57 | 24 |

ВТД на НАП „Големи данъкоплатци и осигурители“ няма постъпили заявления/искания по ЗДОИ през 2015 г.

От издадените актове по постъпилите заявления/искания в НАП с 26 бр. решения/отговори е предоставенпълен достъп до обществена информация, а със 7 бр. - частичен достъп.

Издадено е 1 (едно) решение за отказ от предоставяне на обществена информация на основание чл. 37, ал. 1, т. 1 от ЗДОИ, поради обстоятелството, че търсените данни са данъчна и осигурителна информация по смисъла на чл. 72 от Данъчно-осигурителния процесуален кодекс.

По 29 бр. заявления/искания за предоставяне на обществена информация от НАП е установено, че търсената информация не представлява обществена информация по смисъла на чл. 2 от ЗДОИ, а по 11 бр. заявления/искания, че търсената информация не е налична в НАП.

По 4 бр. заявления/искания, постъпили в НАП, информация не е предоставена на основание чл. 41а, ал. 2 от ЗДОИ, тъй като за нейното предоставяне са необходими усилия, излизащи извън рамките на обичайната информация, а 3 бр. заявления/искания са препратени по компетентност на органи, разполагащи с исканата информация.

Всички образувани формални производства по ЗДОИ са приключени в законоустановените срокове. По 79 бр. от постъпилите заявления/искания за предоставяне на обществена информация от НАП, произнасянето е осъществено в 14-дневен срок, а по 2 бр. заявления/искания – след удължаване на срока, както следва:

* на основание чл. 30, ал. 1 от ЗДОИ – поради необходимост от допълнително време за подготовка на исканата информация;
* на основание чл. 29, ал. 1 от ЗДОИ - на заявителя е дадена възможност да уточни предмета на исканата информация.

**3. Предмет на заявленията за достъп до обществена информация**

С постъпилите в НАП през 2015 г. заявления/искания по ЗДОИ, е търсен достъп основно до:

- информация относно упражняване на права или законни интереси;

- информация, касаеща отчетността на институцията;

- информация относно контрола на дейността на администрацията и др.

**4.** **Подадени жалби срещу решения/отговори по ЗДОИ**

През 2015 г. е постъпила 1 (една) жалба срещу акт за предоставяне на частичен достъп до обществена информация, издаден от орган на НАП. Съдът е оставил жалбата без разглеждане, поради неплатена в срок дължима такса, и производството е прекратено.